Geen appèl vir Moyane ná afdankingTom Moyane (Foto: Sizwe Ndingane/ANA) Die konstitusionele hof het Dinsdag Tom Moyane, afgedankte hoof van die Suid-Afrikaanse Inkomstediens (SAID), se aansoek om verlof tot appèl teen sy afdanking, van die hand gewys. “Die konstitusionele hof het sy aansoek om verlof tot appèl oorweeg en bepaal dat dit verwerp moet word, omdat daar geen redelike vooruitsig op sukses is nie,” het die hof gesê. “Die hof het besluit om nie ŉ kostebevel toe te staan nie.” Die konstitusionele hof het op 26 November Moyane se aansoek, om die besluit oor die aanstelling van die Nugent-kommissie van ondersoek te hersien en tersyde te stel, van die hand gewys. Moyane het appèl aangeteken by die konstitusionele hof ná pres. Cyril Ramaphosa aanbevelings deur die Nugent-kommissie aanvaar het om hom af te dank om sodoende stabiliteit by die inkomstediens te herstel. Oudpres. Jacob Zuma het Moyane in sy appèlaansoek ondersteun. Hy het in ŉ beëdigde verklaring gesê dit was nooit sy bedoeling dat die SAID-kommissie van ondersoek indiensnemingskwessies of dienskontrakte van individuele werknemers moet hanteer nie. Moyane het ontken dat hy enigiets verkeerd gedoen het en beskryf homself as “die mees suksesvolle SAID-kommissaris in die demokratiese geskiedenis van die land”. Ramaphosa het Moyane op 1 November met onmiddellike effek afgedank as hoof van die SAID ná ŉ aanbeveling deur die Nugent-kommissie. Ramaphosa het skriftelik aan Moyane gesê die tussentydse verslag van die Nugent-kommissie “skets ŉ kommerwekkende prentjie van die huidige stand van sake by die SAID en die roekelose wanbestuur wat jou ampstermyn as kommissaris van die SAID gekenmerk het”. Ramaphosa het afgetrede regter Robert Nugent in Junie as voorsitter van die kommissie aangestel om bewerings van wanbestuur by die SAID te ondersoek, insluitend ŉ tekort van R50 miljard aan inkomste tussen 2014 en 2018 onder Moyane.